# கருமேகங்கள் கலைகின்றன

| *கருமேகங்கள் கலைகின்றன* |
| --- |
| சுவரொட்டி |
| இயக்கம் | தங்கர் பச்சான் |
| இசை | ஜி. வி. பிரகாஷ் குமார் |
| நடிப்பு | * பாரதிராஜா
* அதிதி பாலன்
* கௌதம் மேனன்
* யோகி பாபு
 |
| ஒளிப்பதிவு | என். கே. ஏகாம்பரம் |
| படத்தொகுப்பு | பி. லெனின் |
| கலையகம் | ரியோட்டா மீடியா |
| வெளியீடு | 1 செப்டம்பர் 2023 (2023-09-01) |
| நாடு | இந்தியா |
| மொழி | தமிழ் |

**கருமேகங்கள் கலைகின்றன** (*Karumegangal Kalaigindrana*) என்பது 2023 இல் வெளியான ஒரு தமிழ்த் திரைப்படமாகும். தங்கர் பச்சான் இயக்கிய இத்திரைப்படத்தில் பாரதிராஜா, அதிதி பாலன், கௌதம் வாசுதேவ் மேனன் , யோகி பாபு ஆகியோர் முக்கிய கதாபாத்திரங்களில் நடித்துள்ளனர். ஜி. வி. பிரகாஷ் குமார் இசையமைக்க, என். கே. ஏகாம்பரம் ஒளிப்பதிவு செய்ய, பி. லெனின் படத்தொகுப்பு செய்துள்ளார். இத்திரைப்படம் 2023 செப்டம்பர் 1 அன்று வெளியானது.

## கதை

கோமகன், சென்னை உயர் நீதிமன்றத்தின் ஒரு முன்னணி வழக்கறிஞரும், ஓய்வுபெற்ற நீதியரசர் இராமநாதனின் இளைய மகனும் ஆவார். அவர் தன் தந்தையிடமிருந்து பிரிந்து வாழ்கிறார். பத்து ஆண்டுகளுக்கு முன்பு, கோமகன் தன் தந்தை தண்டனை வழங்கிய ஒரு குற்றவாளிக்காக வாதாடியதால் அவர்களுக்குள் விரிசல் ஏற்பட்டது. இதனால் இருவருக்கும் இடையில் கடுமையான வாக்குவாதம் ஏற்பட்டது. வாக்குவாதம் முற்றி முடிவில் இராமநாதன் கோமகனை அறைந்துவிடுகிறார். பல ஆண்டுகளுக்குப் பிறகு, இராமநாதன் தனது பிறந்தநாள் விழாவில் பகிரங்கமாக மன்னிப்பு கேட்கிறார். பின்னர், இராமநாதனின் முன்னாள் காதலியான அமுதவள்ளி எழுதிய 13 ஆண்டுப் பழமையான கடிதம் ஒன்றை அவர் கண்டுபிடிக்கிறார். அக்கடித்தில், மதுரையில் சிறையில் அடைக்கப்பட்ட கண்மணி என்ற மகள் தனக்கு இருப்பதாக கூறுகிறாள். இராமநாதன் தனது குடும்பத்தினருக்குத் தெரிவிக்காமல் அவளைத் தேடிப் புறப்படுகிறார்.

மானாமதுரையை அடைந்ததும், மூன்று குற்றவாளிகளைக் கொன்ற ஒரு துப்பாக்கிச் சண்டையில் ஈடுபட்டதற்காக, அப்போது ஆய்வாளராக இருந்த தன் மகள் கண்மணிக்கு தானே ஆயுள் தண்டனை விதித்திருந்ததை இராமநாதன் உணர்கிறார். மேலும், கண்மணி தன் தாயுடனும், முருகன் என்பவரின் வளர்ப்பு மகளாகவும் வாழ்ந்து வந்தாள் என்பதையும் அவர் அறிந்துகொள்கிறார்; இதனையடுத்து, கண்மணி, அமுதவல்லி ஆகியோரைத் தேடி அவர் இராமேசுவரத்தை நோக்கிப் பயணிக்கிறார். இதற்கிடையில், இராமநாதனின் குடும்பத்தினர் அவரைத் தேடத் தொடங்க, இராமநாதன் காணாமல் போனதற்கு கோமகனே காரணம் என்று குற்றம் சாட்டப்படுகிறது.

கும்பகோணத்தைச் சேர்ந்த உணவக உரிமையாளரான வீரமணி, தன் மகள் சாரலிடமிருந்து பிரிந்து வாழ்கிறார். இராமேஸ்வரத்தில் உள்ள ஒரு சீர்திருத்த இல்லத்தில் சாரல் பராமரிக்கப்படுகிறாள். அங்கு, தற்போது சமூக ஆர்வலராகவும் காப்பாளராகவும் இருக்கும் கண்மணி அவளைக் கவனித்துக்கொள்கிறார். வீரமணிக்குத் தெரியாத ஒரு விஷயம் என்னவென்றால், கண்மணிதான் இராமநாதனின் மகள் என்பதாகும். இராமநாதன் தனது பணப்பையைத் தொலைத்த பிறகு, வீரமணி அவருக்கு உதவுகிறார். ஒரு சங்கு தொழிற்சாலையில், இராமநாதன் கண்மணியை அடையாளம் கண்டுகொள்வதுடன், வீரமணிக்கு அறிமுகமானவரும் சாரலின் தாயுமான மீனாவையும் சந்திக்கிறார். அந்தச் சீர்திருத்தப் பள்ளியில் வீரமணி சாரலுடன் மீண்டும் இணைகிறார்; ஆனால், அவர்கள் இருவரும் அங்கிருந்து ஒன்றாக வெளியேற முயலும்போது ஒரு சிக்கல் எழுகிறது. காவல்துறையினர் இதில் தலையிடுகின்றனர்; எனினும், இராமநாதன் சரியான நேரத்தில் அங்கு வந்தடைந்து அந்தச் சூழலைச் சுமூகமாகத் தீர்த்துவைக்கிறார்.

வீரமணி தனது கடந்தகால நிகழ்வுகளை இராமநாதனிடம் பகிர்ந்துகொள்கிறார்; தன்னைக் கைவிட்ட துரோகியான முன்னாள் கணவன் சேதுவிடமிருந்து வந்த நிலையில், கர்ப்பிணியாக இருந்த மீனாவுக்குத் தான் எவ்வாறு உதவினேன் என்பதை அவர் விவரிக்கிறார். சில மாதங்களுக்குப் பிறகு சேது திரும்பி வந்ததால், மீனாவையும், சாரலையும் சிவகங்கைக்கு வீரமணி அனுப்பிவைக்க நேரிட்டது. இருப்பினும், சேதுவின் கொடுமைகளைத் தாங்கமுடியாமல், மீனாவும் சேதுவின் சகோதரியும் ஒரு அனாதை இல்லத்தில் தஞ்சம் புகுகின்றனர். வீரமணியின் நற்பண்புகளால் நெகிழ்ந்துபோன இராமநாதன், சாரலுடன் வீரமணி மீண்டும் இணைய உதவுகிறார்; அத்துடன், சேது கைது செய்யப்படுவதையும் உறுதிசெய்கிறார்.

இராமநாதன் தான்தான் கண்மணியின் தந்தை என்பதை அவளிடம் கூறுகிறார். ஆனால், தன் தாயைக் கைவிட்டதற்காக அவரை மன்னிக்க கண்மணி தயாராக இல்லை. தங்கள் குடும்பத்தைப் பாதுகாப்பதற்காக, தன் தந்தை முருகனைப் போலவே நடித்து, குடும்பப் பொறுப்பு முழுவதையும் தன் தாயே ஏற்றுக்கொண்டு துண்பப்பட்டதாக கண்மணி கூறுகிறாள். இராமநாதனின் நண்பரான பத்ரியின் உதவியுடன் அவரைத் தேடும் கோமகன், அமுதவள்ளியின் தொடர்பைக் கண்டறிந்து, இறுதியில் அனாதை இல்லத்தில் கண்மணியைச் சந்திக்கிறான். தன் தந்தையின் சார்பாக அவன் மன்னிப்புக் கோருவதுடன், கண்மணிக்கு இப்போது கிடைத்துள்ள புதிய குடும்பத்தையும் அங்கீகரிக்கிறான். இருப்பினும், குற்றவுணர்வால் பெரிதும் பாதிக்கப்பட்ட இராமநாதன், அனாதை இல்லத்தை விட்டு வெளியேறி, கடலை உற்றுநோக்கியவாறு நின்றுள்ளார். இதற்கிடையில், தன் தந்தையைக் கண்டுபிடிக்க இயலாத கோமகன், தன்னையும் தன் தந்தையையும் ஒரு தசாப்தத்திற்கும் மேலாகப் பிரித்து வைத்த அந்த வழக்கைத் தான் ஏற்றுக்கொண்டதற்காக வருந்துகிறான்.

## தயாரிப்பு

2022 மேயில், தங்கர் பச்சான் தனது 2003 ஆம் ஆண்டு சிறுகதையான *கருமேகங்கள் ஏன் கலைகின்றன?* என்பதை ஒரு முழு நீளத் திரைப்படமாக உருவாக்கும் திட்டத்தை அறிவித்தார். பாரதிராஜா, யோகி பாபு , கௌதம் வாசுதேவ் மேனன் ஆகியோர் முக்கிய கதாபாத்திரங்களில் நடிக்க ஒப்பந்தம் செய்யப்பட்டனர். மேலும் படத்தின் தயாரிப்பு 2022 ஜூலையில் தொடங்கியது. பின்னர் படத்தின் தலைப்பு *'கருமேகங்கள் கலைகின்றன'* என மாற்றப்பட்டது. இந்த திரைப்படத்தில் பணிபுரிந்ததன் காரணமாக, தங்கர் பச்சான் தன் மகன் விஜித் நடித்த *டக்கு முக்கு திக்கு தாளம்* படத்தின் தயாரிப்புக்குப் பிந்தைய பணிகளை ஒத்திவைத்தார்.

கதா நாயகியான கண்மணி பாத்திரத்தில் நடிக்க முதலில் மம்தா மோகன்தாஸ் ஒப்பந்தம் செய்யப்பட்டார். ஆனால் பாரதிராஜாவுக்கு திடீர் உடல்நலக்குறைவினால் படப்பிடிப்பு தாமதமானது. இதன் காரணமாக அவர் பின்னர் படத்தில் இருந்து விலகினார். தங்கர் பச்சனுடன் பணியாற்றுவதில் தனக்கு இருந்த ஆர்வத்தால் பின்னர், அதிதி பாலன் இப்படத்தில் இணைந்தார். இப்படத்தின் பல காட்சிகள் இராமேசுவரத்தில் திட்டமிடப்பட்ட ஒரு கால அட்டவணையில் படமாக்கப்பட்டன. இப்படத்தின் படப்பிடிப்பு 2023 சனவரிக்குள் நிறைவடைந்தது.

## இசை

இப்படத்திற்கு ஜி. வி. பிரகாஷ் குமார் இசையமைத்தார்.

|  |  |
| --- | --- |
| பாடல்கள் |  |
| # | பாடல் | பாடகர்(கள்) | நீளம் |  |
| 1. | "செவ்வந்திப் பூவே"   | சத்யபிரகாஷ் | 5:41 |
| 2. | "சுத்தமுள்ள நெஞ்சம்"   | சைந்தவி | 4:56 |
| 3. | "மன்னிக்கச் சொன்னேன்"   | ஹரிசரண் | 4:55 |
| 4. | "மேகங்கள்"   | சைந்தவி | 3:54 |
| 5. | "நியாத்தைச் சொன்னேன்"   | அரிசரண் | 3:36 |
| **மொத்த நீளம்:** | **23:02** |  |

## வரவேற்பு

இப்படம் 2023 செப்டம்பர் 1 அன்று தமிழ்நாட்டில் உள்ள திரையரங்குகளில் வெளியானது. *தி இந்து* நாளிதழின் ஒரு விமர்சகர், "பாரதிராஜா, யோகி பாபு, அதிதி பாலன், கௌதம் மேனன் ஆகியோர் நடித்த இந்த நாடகப்படத்தை, திறனற்ற திரைக்கதை எழுதும் நுட்பம் கெடுத்துவிடுகிறது. ஆனால், திரைப்பட இயக்குநர் தங்கர் பச்சன் நேர்மையான, மனதை உருக்கும் ஒரு கதையைச் சொல்லியிருக்கிறார் என்ற உண்மையை அது குறைத்துவிடாது" என்று குறிப்பிட்டார். *தி டைம்ஸ் ஆஃப் இந்தியாவின்* லோகேஷ் பாலச்சந்திரன், "இப்படம் தாக்கத்தை ஏற்படுத்தக்கூடிய உணர்ச்சிப்பூர்வமான ஒரு நாடகப் படமாக இருந்திருக்கலாம், ஆனால் இறுதியில் ஒரு சராசரியான படமாகவே முடிகிறது" என்று எழுதினார். அதே நேரத்தில், *சினிமா எக்சுபிரசின்* தர்ஷன், இது "ஒரு சோதனையான, உணர்வுப்பூர்வமாக விலகிய நாடகப்படம்" என்று குறிப்பிட்டார். இதற்கு மாறாக, *இந்து தமிழ் திசை* நாளிதழின் ஒரு விமர்சகர் மிகவும் நேர்மறையான விமர்சனத்தை அளித்தார். "தற்காலத் தமிழ்ச் சமூகத்தில் குடும்ப உறவுகளில் மண்டிக்கிடக்கும் அகச் சிக்கல்களை, அதனால் விளைந்த இழப்புக்களை வாழ்க்கைக்கு நெருக்கமாகக் காட்டுகிறது இப்படம்" என்று கூறிய அவர், "தவறியும் வணிக அம்சங்கள் எதனையும் நுழைத்துவிடாமல், ஒரு நவீன இலக்கியப் பிரதியைப் போல் கதையின் முடிவைக் கையாண்டதற்காக" இயக்குநரைப் பாராட்டினார். இந்த நேர்மறையான உணர்வை எதிரொலிக்கும் வகையில், *தினத்தந்தி,* கதாநாயகர்களின் உணர்ச்சிகளை அற்புதமாகப் படம்பிடித்ததற்காக இயக்குநரைப் பாராட்டியது, மேலும் இப்படத்தை "மனிதனின் நிஜமான தேவை எது? எதற்காக வாழ வேண்டும்? போன்ற மிக முக்கியமான கேள்விகளுக்கு கதை மாந்தர்களை வைத்து மிக அழகாக காட்சிப்படுத்தியதில் உயிரோட்டமான திரைக் காவியம்" என்று விவரித்தது.

## மேற்கோள்கள்

## வெளி இணைப்புகள்

* இணையதள திரைப்பட தரவுத்தளத்தில் *கருமேகங்கள் கலைகின்றன*